ΚΑΝΟΝΙΣΜΟΣ (ΕΟΚ) αριθ. 1401/77 ΤΗΣ ΕΠΙΤΡΟΠΗΣ της 28ης Ιουνίου 1977 περί της διαδικασίας εισαγωγής ελαιολάδου, καταγωγής Τουρκίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθηκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1180/77 του Συμβουλίου της 17ης Μαΐου 1977 περί εισαγωγής στην Κοινότητα ορισμένων γεωργικών προϊόντων, καταγωγής Τουρκίας(1) και ιδίως το άρθρο 14,

Εκτιμώντας:

ότι δια του κανονισμού (ΕΟΚ) 1180/77, το Συμβούλιο θέσπισε ιδίως τους κανόνες εφαρμογής του ειδικού καθεστώτος εισαγωγής ελαιολάδου εκ Τουρκίας, που προβλέπεται στο πρόσθετο πρωτόκολλο της συμφωνίας συνδέσεως μεταξύ ΕΟΚ και Τουρκίας- ότι οι κανόνες αυτοί καθιστούν αναγκαία τη θέσπιση διαδικασίας εφαρμογής-

ότι, σύμφωνα με το άρθρο 9 παράγραφος 1 του κανονισμού (ΕΟΚ) αριθ. 1180/77, όταν η Τουρκία επιβάλλει τον ειδικό φόρο επί της εξαγωγής ελαιολάδου εκτός του έχοντος υποστεί επεξεργασία καθαρισμού, η εισφορά η οποία εφαρμόζεται, μειώνεται κατά 0,50 λογιστικές μονάδες ανά 100 χιλιόγραμμα και κατά ένα ποσό ίσο προς τον επιβαλλόμενο ειδικό φόρο, εντός ορίου εννέα λογιστικών μονάδων ανά 100 χιλιόγραμμα το οποίο ποσό προσαυξάνεται μέχρι της 31 Οκτωβρίου 1977, κατά εννέα λογιστικές μονάδες ανά 100 χιλιόγραμμα-

ότι σύμφωνα με το άρθρο 9 παράγραφος 2, του κανονισμού (ΕΟΚ) αριθ. 1180/77, το καθεστώς μειώσεως της εισφοράς, εφαρμόζεται σε όλες τις εισαγωγές για τις οποίες δύναται να αποδειχθεί ότι ο ειδικός φόρος αντανακλάται στην τιμή εισαγωγής- ότι για το σκοπό εφαρμογής του καθεστώτος αυτού, ο εισαγωγεύς πρέπει να παρέχει απόδειξη της επιστροφής του φόρου αυτού στον εξαγωγέα-

ότι για να εξασφαλισθεί η σωστή λειτουργία του καθεστώτος αυτού, ο εισαγωγεύς πρέπει να είναι σε θέση να πληροφορεί τον εξαγωγέα για το ποσό της εισφοράς και του επιστραφέντος φόρου, που επιβάλλονται επί του εισαγωμένου προϊόντος-

ότι οι κανονισμοί (ΕΟΚ) αριθ. 1938/75(2) και 1394/76(3) της Επιτροπής, περί της διαδικασίας εισαγωγής ελαιολάδου εκ της Τουρκίας, πρέπει να καταργηθούν-

ότι τα μέτρα που προβλέπονται από τον παρόντα κανονισμό είναι σύμφωνα με τη γνώμη της Επιτροπής διαχειρίσεως λιπαρών ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το καθεστώς που προβλέπεται στο άρθρο 9 παράγραφοι 1 και 2 του κανονισμού (ΕΟΚ) αριθ. 1180/77 εφαρμόζεται εφ' όσον παρέχεται απόδειξη από τον εισαγωγέα ότι επέστρεψε στον εξαγωγέα τον ειδικό φόρο επί της εξαγωγής μέχρι του ύψους του ποσού που προβλέπεται στην παράγραφο 1 β) του άρθρου αυτού, το οποίο αφαιρείται κατά την εισαγωγή στην Κοινότητα.

2. Κατά την έννοια του παρόντος κανονισμού "εξαγωγεύς" νοείται το πρόσωπο που αναφέρεται στο πιστοποιητικό ATR 1.

3. Η απόδειξη η οποία προβλέπεται στην παράγραφο 1 παρέχεται με προσκόμιση αποδείξεως που εκδίδεται από μία Τράπεζα εξουσιοδοτημένη γι' αυτό το σκοπό και στην οποία το ποσό που αναφέρεται στην παράγραφο 1 κατεβλήθη σαν επιστροφή του φόρου και περιλαμβάνει τουλάχιστο:

- τον προσδιορισμό του εξαγωγέως,

- τον αριθμό του εγγράφου ATR 1 του σχετικού με τη διενεργηθείσα πράξη,

- το ύψος του καταβληθέντος ποσού.

Κατά τη διάρκεια της περιόδου από 1 Ιουλίου έως 31 Οκτωβρίου 1977, η προαναφερθείσα απόδειξη δύναται επίσης να εκδίδεται από μία Τράπεζα, εγκατεστημένη στο Κράτος μέλος εισαγωγής, στην οποία η Τουρκία έχει ανοίξει ειδικό λογαριασμό, με σκοπό την καταβολή, σε νόμισμα του εν λόγω Κράτους μέλους, της επιστροφής του φόρου. Στην περίπτωση αυτή, η Τουρκία διαβιβάζει στην Επιτροπή, η οποία ενημερώνει αμέσως σχετικά το Κράτος μέλος εισαγωγής, όλες τις χρήσιμες πληροφορίες που αφορούν το άνοιγμα του προαναφερθέντος λογαριασμού.

Άρθρο 2

Οι οργανισμοί των Κρατών μελών, οι οποίοι είναι αρμόδιοι για την είσπραξη της εισφοράς κατά την εισαγωγή εκδίδουν έγγραφο για τον εισαγωγέα, που περιέχει:

α) τις ενδείξεις περί του εγγράφου εξαγωγής που περιλαμβάνονται στο πλαίσιο "θεώρηση τελωνείου" του εγγράφου ATR 1 περί του εν λόγω προϊόντoς ή τον αριθμό του πιστοποιητικού αυτού-

β) το καθαρό βάρος του ελαιολάδου που διεπιστώθη από τις αρμόδιες αρχές κατά την εκπλήρωση των τελωνειακών διατυπώσεων εισαγωγής-

γ) το ποσό της εισφοράς, υπολογιζόμενο σύμφωνα με το άρθρο 13 του κανονισμού αριθ. 136/66/ΕΟΚ ή το προκύπτον από την εφαρμογή της διαδικασίας κατακυρώσεων που προβλέπεται από τον κανονισμό (ΕΟΚ) αριθ. 2843/76, που εφαρμόζεται στο εν λόγω προϊόν, μειωμένο κατά 0,50 λογιστικές μονάδες ανά 100 χιλιόγραμμα-

δ) το ποσό που επεστράφη από τον εισαγωγέα στον εξαγωγέα.

Άρθρο 3

Οι κανονισμοί (ΕΟΚ) αριθ. 1938/75 και (ΕΟΚ) αριθ. 1394/76 καταργούνται.

Άρθρο 4

Ο παρών κανονισμός αρχίζει να ισχύει την 1η Ιουλίου 1977.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 28 Ιουνίου 1977.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 142 της 9.6.1977, σ. 10.

(2) ΕΕ αριθ. Ν 198 της 29.7.1975, σ. 30.

(3) ΕΕ αριθ. Ν 157 της 18.6.1976, σ. 25.